O'zbekistonda mas'uliyatsizligi sabab mingga yaqin profilaktika inspektori jazolandi

AOKAda 7 aprel kuni o'tkazilgan matbuot anjumanida O'zbekistonda o'z xizmat vazifalariga mas'uliyatsizlik bilan yondoshgan mingga yaqin profilaktika intizomiy jazolangani ma'lum qilindi. Bu haqda unda ishtirok etgan “Bugun.uz” muxbiri xabar qildi.
Qayd etilishicha, Ichki ishlar vazirligi Huquqbuzarliklar profilaktikasi xizmati va uning hududiy bo'linmalari tomonidan o'z tashabbusi bilan reydlar o'tkazilgan. Aniqlangan 127 ta xizmat intizomini buzish va 65 ta ma'muriy huquqbuzarlik sodir etish holatlari yuzasidan aybdor xodimlarga nisbatan tegishli choralar ko'rilgan.
Shuningdek, o'z xizmat vazifalariga mas'uliyatsizlik bilan yondoshgan 948 nafar profilaktika inspektorlari intizomiy jazolangan. 176 nafari ichki ishlar organlaridan bo'shatilgan.
Ma'lumot o'rnida, respublikada mavjud 9314 ta mahallalarning har birida kamida bir nafardan profilaktika inspektori faoliyatini yo'lga qo'yish maqsadida qo'shimcha shtat birliklari tashkil etilgan. Shuning bilan ularning soni 10 195 taga yetkazilgan.
 
Eslatib o'tamiz, avvalroq Toshkentda profilaktika inspektori yerda yotgan ayolni tepayotgani aks etgan video bo'yicha izoh berilgandi. Shu bilan birga, Toshkentda IIB xodimlari pora olayotganda ushlangani ma'lum qilingandi.